Dăncilă, după votul pro-Kovesi: Dacă sunt adevărate aceste acuzaţii, atunci cine va avea de suferit? Premierul continuă să susțină că reprezentantul României a votat împotrivă, deși președintele i-ar fi cerut să voteze pentru

Premierul Viorica Dăncilă a declarat că „imaginea României ar avea de suferit” dacă sunt adevărate acuzaţiile care i se aduc Laurei Codruţa Kovesi şi a precizat că votul dat de reprezentantul României la UE în cadrul reuniunii COREPER a fost unul „împotrivă”. Precizările vin după ce în presă a apărut informația, confirmată de surse politice pentru G4Media.ro, că președintele Klaus Iohannis i-a cerut ambasadoarei României la UE, Luminița Odobescu, să voteze în cadrul COREPER în favoarea numirii Laurei Codruța Kovesi la șefia Parchetului European.

„A fost opinia altor state membre, repet, punctul meu de vedere, că legea trebuie respectată, în faţa legii toţi trebuie să fim egali şi că este important ca înainte de a ocupa un post să poţi să clarifici toate acuzaţiile care planează asupra persoanei tale. Mă întreb, dacă doamna Codruţa Kovesi ajunge procuror general şi dacă din aceste afirmaţii sunt unele adevărate, eu îmi doresc să nu fie adevărate, dar dacă sunt adevărate aceste acuzaţii, atunci cine va avea de suferit? Eu nu vreau să mă refer la persoană, dar cu siguranţă imaginea României ar avea de suferit”, a declarat Viorica Dăncilă, joi, la Radio Europa Liberă.

Întrebată cu cum a votat reprezentantul României la UE (ambasadorul Luminiţa Odobescu – n.r.) , premierul a subliniat: „Aşa cum am spus, împotrivă”.

Procurorul român Laura Codruţa Kovesi a fost susţinut pentru funcţia de procuror-şef al Parchetului public european (EPPO) de o ”majoritate suficientă” în cadrul reuniunii Comitetului reprezentanţilor permanenţi ai statelor membre ale Uniunii Europene (COREPER), desfăşurată joi la Bruxelles, a declarat pentru AGERPRES un reprezentant al preşedinţiei finlandeze a Consiliului UE.

Votul secret a fost unul indicativ şi va fi urmat de unul oficial de îndată ce negocierile între Consiliul UE şi Parlamentul European, care o susţine pe Kovesi, se vor fi încheiat.

Surse de la Bruxelles au confirmat că în favoarea candidaturii procurorului Laura Codruţa Kovesi au votat 17 dintre cei 22 de ambasadori ai statelor care s-au alăturat până acum iniţiativei EPPO.

Sursa Foto: Inquam Photos/ Autor: Octav Ganea